ออมสินแก้หวยแพง
ออมสินเล็งใช้ธนาคารประชาชนปล่อยกู้ผู้ค้าสลากรายย่อย คนพิการ ที่ได้โควตาตัดตอนขายกลุ่มยี่ปั๊ว
30 มี.ค. 2558

ออมสินเล็งใช้ธนาคารประชาชนปล่อยกู้ผู้ค้าสลากรายย่อย คนพิการ ที่ได้โควตาตัดตอนขายกลุ่มยี่ปั๊ว 
รายงานข่าวจากธนาคารออมสิน เปิดเผยว่า การประชุมคณะกรรมการธนาคารออมสิน ที่มีนายสมชัย สัจจพงษ์ อธิบดีกรมศุลกากร ในฐานะประธานคณะกรรมการ ในเดือน เม.ย.นี้ คาดว่าที่ประชุมจะมีการหารือเกี่ยวกับแนวทางการปล่อยสินเชื่อ ให้กับผู้ค้าสลากกินแบ่งรัฐบาล ทั้งในกลุ่มผู้ค้ารายย่อยและกลุ่มคนพิการ โดยกำหนดวงเงินปล่อยกู้ไม่เกินรายละ 1 แสนบาท อัตราดอกเบี้ยต่ำ เพื่อเป็นเงินทุนหมุนเวียนในการรับสลากไปจำหน่าย
สำหรับสาเหตุการปล่อยสินเชื่อดอกเบี้ยต่ำครั้งนี้ เนื่องจากที่ผ่านมาผู้ค้าสลากจะประสบปัญหาด้านเงินทุน ทำให้ไม่สามารถรับสลากไปจำหน่ายได้ จึงต้องมีการขายโควตาสลากที่ได้ไปให้กับพ่อค้าคนกลาง (ยี่ปั๊ว ซาปั๊ว) เพื่อรับไปจำหน่ายแทน ส่งผลให้มีการจำหน่ายสลากในราคาที่เกินกว่าใบละ 80 บาท
ทั้งนี้ วงเงินสินเชื่อที่ผู้ค้าสลากรายย่อยและคนพิการได้รับรายละ 1 แสนบาท เชื่อว่าจะเพียงพอต่อการรับสลากไปจำหน่าย 2 งวด/เดือน เนื่องจากการจัดสรรโควตาใหม่ของคณะกรรมการสลากกินแบ่งรัฐบาล จะจัดสรรสลากให้กับผู้ค้ารายย่อยและคนพิการ รายละ 5 เล่ม หรือจำนวน 500 ใบ หากประเมินถึงต้นทุนที่ผู้ค้าสลากที่เป็นตัวแทนขายที่จะได้รับส่วนลด 7% เท่ากับผู้ค้าสลากจะรับสลากไปจำหน่ายในต้นทุนราคาใบละ 74.40 บาท คิดเป็นเงินต่องวดทั้งสิ้น 37,200 บาท หรือเดือนละ 74,400 บาท การปล่อยกู้ให้ไม่เกิน 1 แสนบาท/ราย จะช่วยผู้ค้ามีเงินทุนสามารถรับสลากไปจำหน่ายเองได้
“หากผู้ค้าสลากรายย่อยและคนพิการสามารถเข้าถึงแหล่งเงินทุนได้ง่ายขึ้น ผ่านมาตรการของธนาคารออมสิน ซึ่งจะทำให้ผู้ค้าสลากรายย่อยได้รับวงเงินที่เพียงพอในอัตราดอกเบี้ยต่ำแล้ว จะช่วยให้สลากไม่เกิดการเปลี่ยนมือจากผู้ที่ได้รับโควตาไปเป็นกลุ่มยี่ปั๊ว ซาปั๊ว และจะทำให้สลากสามารถขายได้ในราคาใบละ 80 บาทอย่างแน่นอน”
อย่างไรก็ตาม หลักเกณฑ์การปล่อยสินเชื่อคาดว่าจะใช้รูปแบบโครงการธนาคารประชาชนมาพิจารณา แต่จะมีการปรับปรุงเกณฑ์ใหม่ให้เหมาะสมกับผู้ค้าสลาก เช่น อัตราดอกเบี้ยแบบผ่อนปรน คือจะคิดในอัตราที่ไม่เกินจากโครงการธนาคารประชาชนที่ปัจจุบันอยู่ที่ 1% และต้องมีบุคคลค้ำประกัน 3 ราย ส่วนหลักทรัพย์ค้ำประกัน ธนาคารออมสินจะเปิดให้สามารถนำสลากบางส่วนมาค้ำประกัน หรือให้บรรษัทประกันสินเชื่ออุตสาหกรรมขนาดย่อม (บสย.) มาช่วยค้ำประกันในวงเงิน 50% ของพอร์ตสินเชื่อ ในขณะเดียวกันหากผู้ค้าสลากไม่สามารถชำระเงินกู้ได้ ก็ต้องสามารถยึดโควตาสลากและนำมาขายต่อได้ด้วย
ด้าน นายสมชัย กล่าวว่า ที่ผ่านมาสำนักงานสลากฯ ได้มีการหารือเกี่ยวกับการปล่อยสินเชื่อให้กับผู้ค้ารายย่อยและคนพิการไว้บ้างแล้ว และหลังจากนี้คงต้องดูแนวทางอีกครั้งว่าจะสามารถปล่อยสินเชื่อในรูปแบบใดได้บ้าง ก่อนที่จะนำเข้าไปหารือในที่ประชุมคณะกรรมการธนาคาร และยอมรับว่าเบื้องต้นได้มีการกำหนดวงเงินการให้สินเชื่่อไว้ที่่รายละ 1 แสนบาท ซึ่งถือว่าเป็นระดับที่เหมาะสมแล้ว